Pentru prima dată în România, a fost folosită substanța inovatoare – acidul 5-aminolevulinic (5-ALA) – la un copil, lucru care a permis identificarea și protejarea țesutului cerebral sănătos. Această substanță a jucat un rol esențial în succesul intervenției și în salvarea vieții lui Marian.
Marian a trecut printr-o intervenție chirurgicală complexă de aproximativ cinci ore, în cadrul căreia neurochirurgii au reușit să îndepărteze o tumoră de 10 cm.
„Copilul a ajuns la noi în Unitatea de Primiri Urgențe, diagnosticat cu o tumoră de dimensiuni foarte mari la nivelul creierului, care ne-a pus reale probleme în ceea ce privește diagnosticul lui. În final, după ce am efectuat explorări de înaltă performanță în spital, și anume Rezonanță Magnetică Nucleară, am decis să facem o rezecție maximală a leziunii, utilizând o substanță de contrast, acid 5-aminolevulinic. În premieră națională, am utilizat această substanță pentru prima oară la copii”, a declarat Lucian Eva, manager Spitalul Clinic de Urgență „Prof. Dr. Nicolae Oblu” Iași.
Potrivit specialistului, utilizarea substanței la copii a fost o contraindicație relativă în această privință. Însă, există de câțiva ani studii care arată eficiența utilizării substanței, după anumite criterii, în ceea ce privește rezecția acestui tip de tumori la pacienții tineri.
„Din punctul nostru de vedere, operația a fost un succes. Am reușit să îndepărtăm maximal tumora. Starea copilului este bună. Urmează să vedem ulterior rezultatul examenului anatomopatologic și tratamentul complementar pe care copilul îl va urma. Faptul că am utilizat această substanță ne-a ajutat foarte mult în a face o rezecție maximală și corectă a leziunii, fără ca acest copil să aibă deficite postoperatorii”, a precizat dr. Lucian Eva.
Marian, micul erou, răsplătit cu speranță și bucurie de Politehnica Iași
Băiețelul de 12 ani din județul Tulcea, care a trecut printr-o operație în premieră în România pentru îndepărtarea unei tumori de 10 cm, a primit un dar special.
Președintele Clubului Politehnica Iași, Florin Briaur, i-a oferit un tricou personalizat cu numele său și o minge de fotbal, simboluri ale visului lui Marian de a deveni cel mai mare fotbalist al României.
„Micuțul nostru erou, Marian, ne-a arătat că, prin curaj și determinare, orice obstacol poate fi depășit. Suntem mândri de el și de echipa medicală pentru această realizare extraordinară. Îi dorim lui Marian mult succes în drumul său spre a deveni un fotbalist de renume și să ne bucurăm pentru această victorie medicală impresionantă!”,au scris reprezentanții unității medicale, pe Facebook.